./data/phi0914/phi00141/phi0914.phi00141.perseus-lat1.xml
Titus Livius (Livy)
inde per Oetaeos montes transgressus,       religionibus quibusdam animo obiectis, oraclum aditurus Delphos escendit  cum in       media repente Graecia apparuisset, magnum non finitumis modo urbibus terrorem       praebuit, sed in Asiam quoque ad regem Eumenen nuntii tumultuosi missi             triduum non plus Delphis moratus per       Phthiotidem Achaiam Thessaliamque sine damno iniuriaque ullorum, per quos iter       fecit, in regnum rediit   nec earum tantum civitatium, per quas       iturus erat, satis habuit animos sibi conciliare; aut legatos aut litteras       dimisit, petens, ne diutius simultatum, quae cum patre suo  fuissent, meminissent, nec enim tam atroces fuisse eas, ut non cum ipso       potuerint ac debuerint finiri;  secum quidem       omnia illis integra esse ad instituendam fideliter       amicitiam; cum Achaeorum maxime gente reconciliandae gratiae viam quaerebat